丁德儒置酒適與陳君俞聯坐聊賦小詩爲君俞謝因以贖先起之罪
作者：李之儀
朝代：宋

paragraphs: 春風不解事，吼地如雷霆。
誰知一席間，笑語燈熒熒。
主人意彌敦，設置不少停。
而我槁木然，感慨時自驚。
多情接勝友，孤朗如初星。
微吟間相警，似欲慰獨醒。
我老百不堪，已分如漂萍。
邂逅因事樂，尚或有此形。
不慚引去先，得意耳暫清。
展轉尋斷夢，間關媿微生。
何當萬里浪，相與同滄溟。